b"\n_START_ARTICLE_\nThe Amsterdams\n_START_SECTION_\nPrimii ani (2005-2007)\n_START_PARAGRAPH_\nForma\xc8\x9bia The Amsterdams a luat na\xc8\x99tere la \xc3\xaenceputul anului 2005, la ini\xc8\x9biativa lui Andrei Ha\xc8\x9began. Primul membru cooptat a fost Andrei Ungureanu, care s-a al\xc4\x83turat lui Ha\xc8\x9began ca urmare a unui anun\xc8\x9b dat de acesta din urm\xc4\x83. Ambii muzicieni manifestau o preferin\xc8\x9b\xc4\x83 deosebit\xc4\x83 pentru curentul muzical britanic, mai ales pentru forma\xc8\x9bii precum Radiohead, The Smashing Pumpkins, Travis, Oasis sau The Stone Roses. \xc3\x8en scurt timp, celor doi li s-au al\xc4\x83turat basistul Dan Olaru \xc8\x99i bateristul Vlad Stoica. Numele forma\xc8\x9biei a fost inspirat din dorin\xc8\x9ba de a sugera o mai mare libertate din punct de vedere artistic fa\xc8\x9b\xc4\x83 de restul forma\xc8\x9biilor ce activau la acea vreme pe scena alternative rom\xc3\xa2neasc\xc4\x83. Sau, dup\xc4\x83 cum explica Andrei Ha\xc8\x9began:_NEWLINE_\xe2\x80\x9eAm vrut \xc3\xaen primul r\xc3\xa2nd un nume care s\xc4\x83 nu sune a apelativ de b\xc4\x83iat crescut \xc3\xaen Rom\xc3\xa2nia, cum deja mai erau prin zon\xc4\x83. Cum nu eram adep\xc8\x9bii titulaturilor grele, de garaj, subsol, de diferite elemente chimice sau de \xc3\xaenmorm\xc3\xa2ntare, ne-am g\xc3\xa2ndit c\xc4\x83 cel mai bine ne-ar sta un nume care s\xc4\x83 exprime ideea de spirit liber \xc3\xaen toate sensurile ei, a\xc8\x99a c\xc4\x83 Amsterdams a venit de la sine. Iar The a ap\xc4\x83rut firesc, s\xc4\x83 se \xc8\x99tie c\xc4\x83 suntem acei amsterdami... Singurii!\xe2\x80\x9d_NEWLINE_Forma\xc8\x9bia a sus\xc8\x9binut primul concert \xc3\xaen februarie 2006, la clubul Big Mamou din Bucure\xc8\x99ti. \xc3\x8en vara aceluia\xc8\x99i an, Vlad Stoica \xc8\x99i Dan Olaru au p\xc4\x83r\xc4\x83sit The Amsterdams \xc3\xaen urma unor divergen\xc8\x9be de ordin muzical, \xc8\x99i au format The Guillotines. Ulterior, Olaru a fost \xc3\xaenlocuit de Augustin Nicolae, celor trei membri al\xc4\x83tur\xc3\xa2ndu-li-se apoi \xc8\x99i chitaristul Ovidiu Bejan. Forma\xc8\x9bia a \xc3\xaent\xc3\xa2mpinat \xc3\xaens\xc4\x83 dificult\xc4\x83\xc8\x9bi \xc3\xaen g\xc4\x83sirea unui tobo\xc8\x99ar, lucr\xc3\xa2nd pe parcursul urm\xc4\x83toarelor luni cu treisprezece bateri\xc8\x99ti; \xc3\xaen cele din urm\xc4\x83, Alex Ghi\xc8\x9b\xc4\x83 a fost cooptat drept membru permanent._NEWLINE_\xc3\x8en anul 2007, The Amsterdams a \xc3\xaenregistrat dou\xc4\x83 piese, \xe2\x80\x9eTaking Care Of Anna\xe2\x80\x9d \xc8\x99i \xe2\x80\x9eFireworks\xe2\x80\x9d. Melodia \xe2\x80\x9eTaking Care Of Anna\xe2\x80\x9d a fost difuzat\xc4\x83 intensiv pe postul de radio 89FM, cealalt\xc4\x83 pies\xc4\x83 fiind inclus\xc4\x83 pe compila\xc8\x9bia \xe2\x80\x9eThe Next Dog Desert Island Selection\xe2\x80\x9d, produs\xc4\x83 de Roadrunner Music. \xc3\x8en acela\xc8\x99i an, forma\xc8\x9bia a fost invitat\xc4\x83 la cea de-a treia edi\xc8\x9bie a festivalului UnderLondon2, la Casa de Cultur\xc4\x83 a studen\xc8\x9bilor, \xc3\xaen Bucure\xc8\x99ti \xc8\x99i la Festivalul Stufstock 5, \xc3\xaen Vama Veche, unde au atras aten\xc8\x9bia forma\xc8\x9biei The Dandy Warhols, invitat\xc4\x83 ca headliner. Americanii le-au dedicat ultima pies\xc4\x83 din cadrul concertului, denumindu-i \xe2\x80\x9ecea mai bun\xc4\x83 trup\xc4\x83 din Rom\xc3\xa2nia\xe2\x80\x9d. \xc3\x8en toamn\xc4\x83, forma\xc8\x9bia a trecut printr-o nou\xc4\x83 schimbare de componen\xc8\x9b\xc4\x83, bateristul Alex Ghi\xc8\x9b\xc4\x83 p\xc4\x83r\xc4\x83sind trupa \xc8\x99i fiind \xc3\xaenlocuit de Paul Ballo (Go to Berlin).\n_START_SECTION_\nAutomatic (2008-2009)\n_START_PARAGRAPH_\n\xc3\x8en aprilie 2008, forma\xc8\x9bia a intrat pentru a doua oar\xc4\x83 \xc3\xaen studio pentru a \xc3\xaenregistra toate compozi\xc8\x9biile din repertoriu. Pe data de 28 mai a fost lansat \xc3\xaen clubul Fire din Bucure\xc8\x99ti primul material de studio The Amsterdams, EP-ul Automatic, care con\xc8\x9binea patru piese. EP-ul a fost comercializat \xc3\xaen 500 de exemplare, primele 100 con\xc8\x9bin\xc3\xa2nd versurile melodiilor \xc8\x99i autografele membrilor forma\xc8\x9biei. Concomitent, forma\xc8\x9bia a lansat \xc8\x99i primul videoclip, la piesa \xe2\x80\x9ePetrolize All Mice\xe2\x80\x9d._NEWLINE_Dup\xc4\x83 lansarea materialului, The Amsterdams a concertat \xc3\xaen Fran\xc8\x9ba, \xc3\xaen cadrul festivalului Europa Vox \xc8\x99i \xc3\xaen Marea Britanie, la Londra, \xc3\xaen clubul Dublin Castle. EP-ul a devenit obiectul unei campanii intense de promovare \xc3\xaen Marea Britanie, \xc3\xaenregistr\xc3\xa2nd reac\xc8\x9bii majoritar pozitive. Piesele \xe2\x80\x9eSuffering And Surfing\xe2\x80\x9d \xc8\x99i \xe2\x80\x9ePetrolize All Mice\xe2\x80\x9d au fost difuzate la radiouri locale, precum Cambridge University Radio, \xc8\x99i la BBC6 Music._NEWLINE_\xc3\x8en vara anului 2008, forma\xc8\x9bia a fost invitat\xc4\x83 la mai multe festivaluri, printre care Peninsula,, B'ESTFEST \xc8\x99i Stufstock, de data aceasta pe scena mare, al\xc4\x83turi de forma\xc8\x9bii precum Apocalyptica \xc8\x99i Air Traffic. \xc3\x8entre timp, Vlad Stoica revine \xc3\xaen forma\xc8\x9bie, \xc3\xaenlocuindu-l pe Paul Ballo._NEWLINE_\xc3\x8en anul 2009, la sf\xc3\xa2r\xc8\x99itul lunii februarie, The Amsterdams a deschis seria de concerte live transmise pe internet de postul MTV Rom\xc3\xa2nia. \xc3\x8en luna aprilie, forma\xc8\x9bia a sus\xc8\x9binut un concert unplugged la PRO FM, \xc3\xaen cadrul emisiunii \xe2\x80\x9eProFM's Cool\xe2\x80\x9d, unde a interpretat \xc3\xaen premier\xc4\x83 piese de pe primul lor album de studio. Cu ocazia anivers\xc4\x83rii de \xc8\x99aisprezece ani a postului, forma\xc8\x9bia a sus\xc8\x9binut un concert \xc3\xaen aer liber, \xc3\xaen fa\xc8\x9ba Teatrului Na\xc8\x9bional.\n_START_SECTION_\nAdolessons (2009-2010)\n_START_PARAGRAPH_\nPe data de 22 mai 2009, The Amsterdams a lansat primul album de studio, denumit Adolessons, printr-un concert la clubul Silver Church din capital\xc4\x83, concert ce i-a avut invita\xc8\x9bi pe Doru Tr\xc4\x83sc\xc4\x83u (AB4, The Mono Jacks) \xc8\x99i pe doi dintre fo\xc8\x99tii membri ai trupei, Dan Olaru \xc8\x99i Alex Ghi\xc8\x9b\xc4\x83 (Rain District). Forma\xc8\x9bia a interpretat at\xc3\xa2t piesele de pe album, c\xc3\xa2t \xc8\x99i piese mai vechi._NEWLINE_Albumul a fost produs, distribuit \xc8\x99i editat independent, sub numele propriei lor case de discuri, Post Pop Records, fiind \xc3\xaenregistrat \xc3\xaen studiol ISV, mixat de Alex Dragomir la Raza Studio \xc8\x99i masterizat de Christian Mike Sugar la CSM-Lab Bucure\xc8\x99ti. Referitor la titlu, solistul Andrei Ha\xc8\x9began declara:_NEWLINE_\xe2\x80\x9eNoi suntem \xc3\xaenc\xc4\x83 \xc3\xaentr-o adolescen\xc8\x9b\xc4\x83 muzical\xc4\x83, c\xc3\xa2nt\xc4\x83m relativ de pu\xc8\x9bin timp, iar albumul spune povestea anilor \xc4\x83\xc8\x99tia. E ca o lec\xc8\x9bie pe care trebuie s\xc4\x83 o \xc3\xaenv\xc4\x83\xc8\x9b\xc4\x83m \xc3\xaen adolescen\xc8\x9b\xc4\x83, ca s\xc4\x83 ne mearg\xc4\x83 bine c\xc3\xa2nd ne facem mari...\xe2\x80\x9d_NEWLINE_Primul extras pe single de pe album, \xe2\x80\x9eChased by the Housewives\xe2\x80\x9d, s-a lansat \xc3\xaempreun\xc4\x83 cu un videoclip \xc3\xaen regia Anamariei Lazarovici, videoclip ce a fost difuzat \xc3\xaen premier\xc4\x83 pe site-ul MTV Rom\xc3\xa2nia. Referitor la alegerea piesei, Andrei Ha\xc8\x9began preciza \xe2\x80\x9eAm ales s\xc4\x83 facem clip la piesa asta pentru c\xc4\x83 ne place foarte mult, are p\xc3\xa2n\xc4\x83 \xc3\xaen 4 minute, deci poate fi difuzat\xc4\x83 la TV, \xc8\x99i nu \xc3\xaen ultimul r\xc3\xa2nd, pentru ca am fost obliga\xc8\x9bi.\xe2\x80\x9d, \xc3\xaen timp ce basistul Augustin Nicolae specifica \xe2\x80\x9eNe-am g\xc3\xa2ndit noi c\xc4\x83 face parte din categoria melodiilor contagioase \xe2\x80\x93 le iei ca pe un guturai din pescuit \xc3\xaen tramvai \xc8\x99i te \xc8\x9bine din aprilie p\xc3\xa2n\xc4\x83 \xc3\xaen august. Dup\xc4\x83 ce te faci bine \xc8\x9bii, oricum, minte de la ce ai p\xc4\x83\xc8\x9bit-o.\xe2\x80\x9d_NEWLINE_\xc3\x8en luna septembrie, la invita\xc8\x9bia organizatorilor unei serii de petreceri dedicate trupelor promi\xc8\x9b\xc4\x83toare din sfera blogurilor (The Blog Parties), trupa a sus\xc8\x9binut dou\xc4\x83 concerte de club \xc3\xaen Olanda, \xc3\xaen ora\xc8\x99ele Utrecht (club Ekko) \xc8\x99i Amsterdam (club Winston)._NEWLINE_\xc3\x8en octombrie, The Amsterdams a c\xc3\xa2ntat al\xc4\x83turi de The Mono Jacks la clubul Control din Bucure\xc8\x99ti \xc3\xaen deschiderea concertului trupei canadiene Handsome Furs, aflat\xc4\x83 la a doua vizit\xc4\x83 \xc3\xaen Rom\xc3\xa2nia. Impresionat de presta\xc8\x9bia forma\xc8\x9biei, solistul Dan Boeckner (cunoscut \xc8\x99i pentru activitatea \xc3\xaen Wolf Parade) a fost de acord cu o colaborare pentru piesa \xe2\x80\x9eBurial Ground For Two\xe2\x80\x9d, ce avea s\xc4\x83 fie inclus\xc4\x83 ulterior \xc3\xaen lista de melodii al celui de-al doilea album al forma\xc8\x9biei, sub titlul \xe2\x80\x9eThis Burial Ground's For Two\xe2\x80\x9d._NEWLINE_La \xc3\xaenceputul anului 2010, The Amsterdams a plecat \xc3\xaen primul turneu na\xc8\x9bional, HOME AND DRY TOUR 2010, concert\xc3\xa2nd \xc3\xaen luna februarie \xc3\xaen nord-estul \xc8\x9b\xc4\x83rii \xc8\x99i f\xc4\x83c\xc3\xa2nd o vizit\xc4\x83 \xc8\x99i \xc3\xaen Republica Moldova, la Chi\xc8\x99in\xc4\x83u._NEWLINE_Pe data de 17 aprilie, forma\xc8\x9bia a lansat cel de-al doilea videoclip de pe albumul de debut, la piesa \xe2\x80\x9eApple\xe2\x80\x9d, \xc3\xaen cadrul unei petreceri la magazinul de muzic\xc4\x83 Off the Record din Bucure\xc8\x99ti. Videoclipul, regizat de Irina St\xc4\x83nciulescu (Color Nurse), a fost proiectat \xc3\xaen cadrul concertului sus\xc8\x9binut de forma\xc8\x9bie \xc3\xaen acea sear\xc4\x83 \xc3\xaen aer liber._NEWLINE_\xc3\x8en mai 2010, membrii The Amsterdams au fost invita\xc8\x9bi s\xc4\x83 c\xc3\xa2nte \xc3\xaen deschiderea concertelor forma\xc8\x9biei canadiene Wolf Parade, ce se afla \xc3\xaentr-un turneu de promovare al celui mai recent album de studio. Trupa bucure\xc8\x99tean\xc4\x83 a concertat la Budapesta, Praga, Salzburg, Bolonia \xc8\x99i Torino._NEWLINE_\xc3\x8en luna iunie, forma\xc8\x9bia a participat la Liveland Festival, eveniment desf\xc4\x83\xc8\x99urat la Arenele Romane, al\xc4\x83turi de Decomposer, Robin and the Backstabbers \xc8\x99i The Whitest Boy Alive._NEWLINE_\xc3\x8en luna iulie a aceluia\xc8\x99i an, The Amsterdams a c\xc3\xa2ntat \xc3\xaen deschiderea concertului The Cranberries din Bucure\xc8\x99ti._NEWLINE_\xc3\x8en iarn\xc4\x83, Vlad Stoica a p\xc4\x83r\xc4\x83sit din nou forma\xc8\x9bia, iar componen\xc8\x9bii trupei au luat decizia s\xc4\x83 nu aduc\xc4\x83 un nou baterist \xc8\x99i s\xc4\x83 r\xc4\x83m\xc3\xa2n\xc4\x83 \xc3\xaen formul\xc4\x83 de patru.\n_START_SECTION_\nElectromagnetica (2011-2013)\n_START_PARAGRAPH_\nLa \xc3\xaenceputul anului 2011, The Amsterdams a terminat lucrul la cel de-al doilea album de studio, pe care l-a promovat \xc3\xaen luna februarie printr-o serie de concerte sus\xc8\x9binute \xc3\xaen Anglia \xc8\x99i Sco\xc8\x9bia._NEWLINE_Lansarea oficial\xc4\x83 a albumului Electromagnetica a avut loc pe data de 31 martie, la clubul Kulturhaus din Bucure\xc8\x99ti. \xc3\x8en deschidere au c\xc3\xa2ntat Hot Casandra \xc8\x99i Sophisticated Lemons. Concertul i-a avut invita\xc8\x9bi pe Electric Brother (produc\xc4\x83torul albumului) \xc8\x99i pe Vlad Stoica, unul din fo\xc8\x99tii bateri\xc8\x99ti al forma\xc8\x9biei. Titlul albumului provenea de la numele fabricii din cartierul Rahova \xc3\xaen incinta c\xc4\x83reia repeta forma\xc8\x9bia la acea vreme._NEWLINE_Albumul a fost lansat pe 1 aprilie \xc3\xaen variant\xc4\x83 digital\xc4\x83, bucur\xc3\xa2ndu-se de o serie de recenzii favorabile pe c\xc3\xa2teva site-uri din str\xc4\x83in\xc4\x83tate. Forma\xc8\x9bia a descris materialul drept mai elaborat \xc8\x99i cu mai multe elemente electronice fa\xc8\x9b\xc4\x83 de albumul de debut Adolessons._NEWLINE_La sf\xc3\xa2r\xc8\x99itul lunii mai, The Amsterdams a sus\xc8\x9binut un concert \xc3\xaen Zaragoza, Spania, \xc3\xaen cadrul unui proiect multidisciplinar intitulat Zaragoza Latina, ce are ca scop crearea unei platforme \xc8\x99i activit\xc4\x83\xc8\x9bi culturale concentrate pe cultura de origine latin\xc4\x83._NEWLINE_Pe 31 august, forma\xc8\x9bia a lansat cel de-al patrulea videoclip din carier\xc4\x83, la piesa \xe2\x80\x9eSummertime\xe2\x80\x9d, \xc3\xaen regia Alinei Manolache. Piesa, care a beneficiat de aportul vocal al Roxanei Niculae de la We Singing Colors, a fost \xc3\xaenregistrat\xc4\x83 la studioul The Great Below, mixat\xc4\x83 de Paul Ballo (Trouble Is, Hot Casandra) \xc8\x99i masterizat\xc4\x83 de Cristian Varga. Ulterior, Andrei Ha\xc8\x9began a dezv\xc4\x83luit \xc3\xaentr-un interviu c\xc4\x83 forma\xc8\x9bia inten\xc8\x9bioneaz\xc4\x83 s\xc4\x83 lanseze un clip \xc8\x99i la piesa \xe2\x80\x9eCoalmine\xe2\x80\x9d._NEWLINE_Pe data de 8 octombrie, The Amsterdams a sus\xc8\x9binut un concert la Sala Polivalent\xc4\x83 din Bucure\xc8\x99ti, al\xc4\x83turi de Electric Brother, Morcheeba \xc8\x99i Parov Stelar Band._NEWLINE_Pe 13 iunie 2012, la 22 de ani de la mineriada din iunie 1990, forma\xc8\x9bia a lansat un videoclip la piesa \xe2\x80\x9eCoalmine\xe2\x80\x9d. Videoclipul a fost realizat de piq.ro \xc8\x99i con\xc8\x9binea film\xc4\x83ri din zilele mineriadei._NEWLINE_\xc3\x8en luna iulie, The Amsterdams a dat startul unei campanii inedite de promovare a noului lor extras pe single, \xe2\x80\x9eSunology\xe2\x80\x9d, pe site-ul lor oficial. Vizitatorii site-ului erau \xc3\xaent\xc3\xa2mpina\xc8\x9bi de un desen al membrilor forma\xc8\x9biei, afla\xc8\x9bi \xc3\xaen apa m\xc4\x83rii, \xc8\x99i trebuia s\xc4\x83 tasteze \xc3\xaen mod repetat O2, p\xc3\xa2n\xc4\x83 c\xc3\xa2nd membrii forma\xc8\x9biei ie\xc8\x99eau la suprafa\xc8\x9b\xc4\x83 din valuri, iar c\xc3\xa2ntecul se auzea clar. \xc3\x8en acel moment, vizitatorii erau invita\xc8\x9bi s\xc4\x83 descarce gratuit melodia. Concomitent, a fost lansat \xc8\x99i un videoclip pentru pies\xc4\x83, ce con\xc8\x9binea imagini din filmul \xe2\x80\x9eEu, tu \xc8\x99i Ovidiu\xe2\x80\x9d, \xc3\xaen regia lui Geo Saizescu._NEWLINE_\xc3\x8en septembrie, forma\xc8\x9bia a fost invitat\xc4\x83 s\xc4\x83 c\xc3\xa2nte la MTV Rom\xc3\xa2nia, cu ocazia primei edi\xc8\x9bii locale a emisiunii \xe2\x80\x9eMTV Unplugged\xe2\x80\x9d. Ulterior au urmat alte c\xc3\xa2teva concerte \xc3\xaen \xc8\x9bar\xc4\x83, printre care un concert \xc3\xaen Panic! Club din Bucure\xc8\x99ti \xc3\xaen luna noiembrie, \xc3\xaen deschiderea lui Ken Stringfellow._NEWLINE_The Amsterdams a continuat s\xc4\x83 concerteze pe parcursul anului 2013, ap\xc4\x83r\xc3\xa2nd la festivaluri precum Peninsula F\xc3\xa9lsziget \xc8\x99i Focus Festival.\n_START_SECTION_\nWinds Apart \xc8\x99i preg\xc4\x83tirile pentru al patrulea album (2013-2015)\n_START_PARAGRAPH_\nPe data de 19 decembrie 2013, The Amsterdams a lansat primul album acustic, intitulat Winds Apart,  al\xc4\x83turi de un videoclip pentru piesa \xe2\x80\x9eWhere To Go\xe2\x80\x9d, \xc3\xaen regia Alinei Manolache. Winds Apart con\xc8\x9binea piese re\xc3\xaenregistrate de pe Adolessons \xc8\x99i Electromagnetica, excep\xc8\x9bie f\xc4\x83c\xc3\xa2nd \xe2\x80\x9eCrackers\xe2\x80\x9d \xc8\x99i \xe2\x80\x9eWhere To Go\xe2\x80\x9d. Membrii forma\xc8\x9biei au declarat c\xc4\x83 lucrul la album a durat un an, \xc8\x99i c\xc4\x83 doar cincisprezece din cele peste dou\xc4\x83zeci de melodii \xc3\xaenregistrate au ajuns pe varianta final\xc4\x83 a materialului. Forma\xc8\x9bia a confirmat cu aceast\xc4\x83 ocazie lucrul la un nou album._NEWLINE_\xc3\x8en ianuarie 2014, albumul Winds Apart a fost nominalizat la Premiile Maximum Rock, categoria Best Romanian Rock Album._NEWLINE_The Amsterdams a petrecut prima jum\xc4\x83tate a anului \xc3\xaen turneul de promovare al noului album; ulterior, trupa a anun\xc8\x9bat c\xc4\x83 este \xc3\xaen c\xc4\x83utare de bateri\xc8\x99ti. Koen Christiaan \xe2\x80\x9eChris\xe2\x80\x9d Olsman a devenit membru oficial al forma\xc8\x9biei la sf\xc3\xa2r\xc8\x99itul lunii iunie, iar c\xc3\xa2teva zile mai t\xc3\xa2rziu, noul extras pe single The Amsterdams, \xe2\x80\x9eTwin Song\xe2\x80\x9d, a putut fi desc\xc4\x83rcat gratuit de pe internet._NEWLINE_\xc3\x8en iulie \xc8\x99i august, forma\xc8\x9bia a bifat apari\xc8\x9bii \xc3\xaen cadrul festivalurilor La D\xc3\xa2mburi (Satu Mare), Hesh Fest (Baia Mare), cLoverFest (Muscel), \xc8\x99i Bucovina Rock Castle (Suceava)._NEWLINE_Pe 27 august, The Amsterdams a sus\xc8\x9binut un concert acustic \xc3\xaen cadrul evenimentului Urban Resort #2, pe terasa clubului Fabrica din Bucure\xc8\x99ti, eveniment la care au mai participat Kumm \xc8\x99i Les Elephants Bizarres._NEWLINE_\xc3\x8en luna septembrie forma\xc8\x9bia a c\xc3\xa2ntat la Zilele Bucure\xc8\x99tiului, \xc3\xaen Pia\xc8\x9ba Universit\xc4\x83\xc8\x9bii, \xc8\x99i \xc3\xaen cadrul unei edi\xc8\x9bii speciale Funk Rock Hotel, ce s-a desf\xc4\x83\xc8\x99urat la clubul Fratelli din capital\xc4\x83 \xc8\x99i a oferit publicului \xc8\x99ansa de a alege forma\xc8\x9biile participante la eveniment._NEWLINE_\xc3\x8en octombrie, The Amsterdams a concertat la Londra \xc3\xaen cadrul fEAST, primul festival rom\xc3\xa2nesc de muzic\xc4\x83 din Marea Britanie, al\xc4\x83turi de Robin and the Backstabbers, Omul cu \xc8\x98obolani, Subcarpa\xc8\x9bi \xc8\x99i CTC._NEWLINE_\xc3\x8en luna decembrie, The Amsterdams a c\xc3\xa2ntat \xc3\xaen deschiderea trupei ruse\xc8\x99ti Motorama, eveniment ce a avut loc la clubul Control din capital\xc4\x83. Decembrie a adus de asemenea o alt\xc4\x83 nominalizare la Premiile Maximum Rock, sec\xc8\x9biunea Best Romanian Rock Band._NEWLINE_Spre sf\xc3\xa2r\xc8\x99itul lunii, forma\xc8\x9bia a plecat \xc3\xaentr-un turneu \xc3\xaen India, ce includea Bombay, Bangalore \xc8\x99i Chennai; primul concert a avut loc pe 27 decembrie, \xc3\xaen cadrul Mood Indigo Festival. Membrii trupei \xc8\x99i-au anun\xc8\x9bat \xc3\xaen interviuri inten\xc8\x9bia de a filma \xc3\xaentreaga experien\xc8\x9b\xc4\x83._NEWLINE_The Amsterdams a confirmat lansarea unui nou extras pe single \xc3\xaen prim\xc4\x83vara lui 2015, anun\xc8\x9b\xc3\xa2nd \xc8\x99i c\xc4\x83 noul lor album de studio avea s\xc4\x83 fie lansat \xc3\xaen toamna aceluia\xc8\x99i an. Ambele lans\xc4\x83ri aveau \xc3\xaens\xc4\x83 s\xc4\x83 fie am\xc3\xa2nate._NEWLINE_\xc3\x8en luna mai, The Amsterdams a c\xc3\xa2ntat al\xc4\x83turi de suedezii de la Eskobar la Arenele Romane, \xc3\xaen deschiderea concertului forma\xc8\x9biei Roxette._NEWLINE_Vara lui 2015 a adus o serie de concerte, membrii trupei bif\xc3\xa2nd apari\xc8\x9bii \xc3\xaen cadrul Music Travel Folk Festival de la Timi\xc8\x99oara, Indirekt Festival (Croa\xc8\x9bia), Natura Fest, Copacul cu C\xc4\x83r\xc8\x9bi \xc8\x99i Gr\xc4\x83dina cu Filme._NEWLINE_Pe 30 octombrie 2015, The Amsterdams a lansat un extras pe single intitulat \xe2\x80\x9eThe Great Fire\xe2\x80\x9d, \xc3\xaen cadrul unui concert ce a avut loc la clubul Bounce din capital\xc4\x83. Ca urmare a incendiului din clubul Colectiv, ce a avut loc \xc3\xaen aceea\xc8\x99i sear\xc4\x83 cu lansarea lor, The Amsterdams a postat un mesaj de sus\xc8\x9binere a victimelor pe Facebook \xc3\xaen data de 5 noiembrie, anun\xc8\x9b\xc3\xa2ndu-\xc8\x99i at\xc3\xa2t inten\xc8\x9bia de a dona bani familiilor afectate de incendiu, c\xc3\xa2t \xc8\x99i participarea la protestele de strad\xc4\x83 ce aveau s\xc4\x83 fie ulterior denumite de o parte a presei Revolu\xc8\x9bia Colectiv.\n_START_SECTION_\nEternity for Dummies (2016-prezent)\n_START_PARAGRAPH_\n\xc3\x8en ianuarie 2016, The Amsterdams a anun\xc8\x9bat lansarea unui nou extras pe single \xc3\xaen cadrul unui concert la clubul Fratelli din capital\xc4\x83._NEWLINE_Pe 17 februarie, forma\xc8\x9bia a interpretat noua melodie, intitulat\xc4\x83 \xe2\x80\x9eArrows\xe2\x80\x9d, \xc3\xaen cadrul emisiunii \xe2\x80\x9eNea\xc8\x9ba cu R\xc4\x83zvan \xc8\x99i Dani\xe2\x80\x9d. Concertul din Fratelli, la care au mai participat \xc8\x99i forma\xc8\x9biile Robin and the Backstabbers \xc8\x99i Byron, a avut loc pe data de 19 februarie, iar biletele au fost v\xc3\xa2ndute \xc3\xaen \xc3\xaentregime._NEWLINE_La sf\xc3\xa2r\xc8\x99itul lunii martie, The Amsterdams a lansat videoclipul piesei \xe2\x80\x9eArrows\xe2\x80\x9d; acesta a fost realizat de Creative Division \xc8\x99i regizat de Andrei Lupu \xc8\x99i Cristi Nedelciu._NEWLINE_Pe 12 aprilie, The Amsterdams a lansat oficial noul album de studio, intitulat Eternity for Dummies, \xc3\xaen cadrul unui concert la clubul Control din capital\xc4\x83.\n_START_SECTION_\nAlte proiecte\n_START_PARAGRAPH_\nAt\xc3\xa2t fo\xc8\x99tii, c\xc3\xa2t \xc8\x99i actualii membri ai forma\xc8\x9biei au avut mai multe proiecte muzicale de-a lungul timpului, unele dintre ele desf\xc4\x83\xc8\x99ur\xc3\xa2ndu-se \xc8\x99i \xc3\xaen prezent, \xc3\xaen paralel cu The Amsterdams. Andrei Ha\xc8\x9began are un proiect denumit We Singing Colors \xc3\xaempreun\xc4\x83 cu Roxana Niculae, pe care \xc3\xael descrie pe pagina de Facebook astfel: \xe2\x80\x9eWe play around at home and sometimes music comes out. oh, really?\xe2\x80\x9d (\xe2\x80\x9eNe facem de lucru pe acas\xc4\x83 \xc8\x99i c\xc3\xa2teodat\xc4\x83 din asta iese muzic\xc4\x83. pe bune?\xe2\x80\x9d) Andrei Ungureanu a activat \xc3\xaen trupa Nebulosa, al\xc4\x83turi de Noamme Elisha \xc8\x99i Vladimir Proca (Robin and the Backstabbers) cu care a scos \xc8\x99i un EP \xc3\xaen ianuarie 2011, intitulat Chimes._NEWLINE_Basistul Augustin Nicolae a c\xc3\xa2ntat \xc8\x99i \xc3\xaen The Division of Joy, o forma\xc8\x9bie tribut Joy Division, cu Gabi \xe2\x80\x9ePipai\xe2\x80\x9d Andrie\xc8\x99 la voce, Janin Pasniciuc (Dekadens, ex-AB4, ex-Zebre) la chitar\xc4\x83 \xc8\x99i Paul Neac\xc8\x99u la tobe. \xc3\x8encep\xc3\xa2nd cu iulie 2014, Nicolae a devenit component This Order, o nou\xc4\x83 forma\xc8\x9bie tribut Joy Division; el este de asemenea membru \xc3\xaen forma\xc8\x9bia Dekadens._NEWLINE_Ovidiu Bejan \xc8\x99i Vlad Stoica fac parte dintr-un proiect denumit Coughy. Forma\xc8\x9bia, al c\xc4\x83rei stil muzical este descris drept \xe2\x80\x9eExperimental Shoegaze Screengaze Electronica Noise Neo-Post-Rock\xe2\x80\x9d pe pagina oficial\xc4\x83 de Facebook, a lansat deja un album de studio._NEWLINE_Paul Ballo este cunoscut \xc8\x99i pentru activitatea \xc3\xaen Go to Berlin \xc8\x99i Kumm, \xc8\x99i pentru proiectele Hot Casandra \xc8\x99i Trouble Is, acesta din urm\xc4\x83 cu fostul coleg din Go to Berlin, Matei \xc8\x9aeposu."